ประกาศกระทรวงการคลังประกาศกระทรวงการคลังเรื่องหลักเกณฑ์ในการพิจารณาแต่งตั้งข้าราชการหรือพนักงานธนาคารแห่งประเทศไทยเป็นหรือทำหน้าที่กรรมการ ผู้จัดการ หรือพนักงานหรือบุคคลผู้มีอำนาจในการจัดการหรือที่ปรึกษาของบริษัทเงินทุนและบริษัทเครดิตฟองซิเอร์--------------------- อาศัยอำนาจตามความในมาตรา๗ (๕) และมาตรา ๒๒ (๗) (ก) ประกอบมาตรา ๕๖ แห่งพระราชบัญญัติการประกอบธุรกิจเงินทุนธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุนธุรกิจหลักทรัพย์และธุรกิจเครดิตฟองซิเอร์ พ.ศ. ๒๕๒๒ พ.ศ. ๒๕๒๖ รัฐมนตรีว่าการกระทรวงการคลังกำหนดหลักเกณฑ์ในการพิจารณาแต่งตั้งข้าราชการหรือพนักงานธนาคารแห่งประเทศไทยเป็นหรือทำหน้าที่กรรมการ ผู้จัดการหรือพนักงานหรือบุคคลผู้มีอำนาจในการจัดการหรือที่ปรึกษาของบริษัทเงินทุนและบริษัทเครดิตฟองซิเอร์ดังต่อไปนี้ ข้อ๑ คุณสมบัติของผู้ที่จะได้รับการแต่งตั้งให้เป็นกรรมการในบริษัทเงินทุนหรือบริษัทเครดิตฟองซิเอร์ข้าราชการกระทรวงการคลังหรือพนักงานธนาคารแห่งประเทศไทยที่จะได้รับความเห็นชอบให้เป็นกรรมการในบริษัทเงินทุนหรือบริษัทเครดิตฟองซิเอร์เพื่อเข้าไปช่วยเหลือในการดำเนินงานของบริษัทดังกล่าวจะต้องมีคุณสมบัติดังต่อไปนี้ (๑) เป็นผู้มีความรู้ความสามารถด้านธุรกิจการเงิน ธุรกิจหลักทรัพย์ และธุรกิจเครดิตฟองซิเอร์ เป็นอย่างดี (๒)เป็นผู้ซึ่งหน่วยงานซึ่งเป็นต้นสังกัดของบุคคลที่จะเป็นกรรมการหรือที่ปรึกษาเห็นชอบให้แต่งตั้งได้ ข้อ๒ บุคคลที่จะได้รับความเห็นชอบจากรัฐมนตรีให้เป็นกรรมการในบริษัทเงินทุนหรือบริษัทเครดิตฟองซิเอร์ได้จะต้องไม่มีคุณสมบัติอันเป็นข้อห้ามของผู้ที่จะเป็นกรรมการหรือที่ปรึกษาในบริษัทเงินทุนหรือบริษัทเครดิตฟองซิเอร์ดังต่อไปนี้ (๑) เป็นผู้ถือหุ้นรายใหญ่หรือมีผลประโยชน์เกี่ยวข้องโดยตรงกับบริษัทเงินทุนหรือบริษัทเครดิตฟองซิเอร์ที่ตนจะเป็นกรรมการหรือที่ปรึกษา (๒)เป็นผู้บริหารของบริษัทเงินทุนหรือบริษัทเครดิตฟองซิเอร์อื่นใดอยู่ในขณะนั้น (๓)เป็นบุคคลที่เคยถูกธนาคารแห่งประเทศไทยสั่งถอดถอนออกจากการเป็นผู้บริหารของบริษัทเงินทุน บริษัทเครดิตฟองซิเอร์หรือสถาบันการเงินใดมาก่อน (๔) เป็นบุคคลที่เคยถูกไล่ออก ปลดออกหรือให้ออกจากบริษัทเงินทุนบริษัทเครดิตฟองซิเอร์ หรือสถาบันการเงินใดเนื่องจากการกระทำทุจริตในบริษัทหรือสถาบันการเงินดังกล่าว (๕) เคยมีประวัติการบริหารงานอันเป็นเหตุให้เกิดการกระทำความผิดอย่างร้ายแรงตามกฎหมายว่าด้วยการธนาคารพาณิชย์หรือกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ (๖)เป็นบุคคลซึ่งเป็นลูกหนี้ของบริษัทเงินทุนหรือบริษัทเครดิตฟองซิเอร์ที่ตนจะเป็นกรรมการหรือที่ปรึกษาอันเนื่องมาจากการดำเนินธุรกิจของบริษัทนั้น ข้อ๓ เงื่อนไขในการอนุญาตรัฐมนตรีจะไม่อนุญาตให้ข้าราชการ หรือพนักงานธนาคารแห่งประเทศไทยคนใดเป็นกรรมการเกินกว่า ๑บริษัทเงินทุน หรือบริษัทเครดิตฟองซิเอร์ และจะไม่อนุญาตให้ข้าราชการซึ่งเป็นกรรมการของบริษัทเงินทุนหรือบริษัทเครดิตฟองซิเอร์อยู่แล้วเป็นที่ปรึกษาในอีกบริษัทเงินทุนหรือบริษัทเครดิตฟองซิเอร์อื่น ข้อ๔ บุคคลซึ่งมีคุณสมบัติตามข้อ ๑และไม่มีลักษณะต้องห้ามตามข้อ ๒ ต้องทำหนังสือรับรองตนเองว่าจะดูแลผลประโยชน์ของผู้ถือหุ้นด้วยความเป็นธรรม ข้อ๕หน่วยงานที่มีอำนาจให้ความเห็นชอบตามข้อ ๑ (๒) มีอำนาจถอดถอนความเห็นชอบบุคคลในสังกัดหากเห็นว่าการเป็นกรรมการของบุคคลในสังกัดอาจก่อให้เกิดความเสียหายต่อหน่วยงานนั้นๆหรือต่อการปฏิบัติภาระกิจประจำในหน่วยงานของบุคคลผู้เป็นกรรมการนั้น ข้อ๖ ภายใน ๑๕๐ วันนับจากวันสิ้นปีบัญชี ให้บุคคลผู้ที่รัฐมนตรีให้ความเห็นชอบให้เป็นกรรมการในบริษัทเงินทุนหรือบริษัทเครดิตฟองซิเอร์ตามประกาศนี้ รายงานผลการปฏิบัติงานในรอบปีที่ผ่านมาว่าได้ดำเนินงานให้เกิดประโยชน์ต่อการปฏิบัติตามกฎหมายและต่อความรับผิดชอบของบริษัทอย่างไรต่อรัฐมนตรีว่าการกระทรวงการคลัง ประกาศณ วันที่ ๕ ตุลาคม พ.ศ. ๒๕๓๘ สุรเกียรติ์ เสถียรไทย รัฐมนตรีว่าการกระทรวงการคลัง[รก.๒๕๓๘/พ๔๑ง/๑/๒๗ ตุลาคม ๒๕๓๘] จารุวรรณ/แก้ไข ๑สิงหาคม ๒๕๔๕ A+B(C)